**সাভ্যানা** মার্কিন যুক্তরাষ্ট্রের জর্জিয়া অঙ্গরাজ্যের প্রাচীনতম শহর ও চ্যাটহাম কাউন্টির আসন। ১৭৩৩ সালে স্যাভানা নদীর তীরে শহরটি প্রতিষ্ঠিত হয়। ব্রিটিশ ঔপনিবেশিক সরকার স্যাভানাকে রাজধানী করে। এছাড়াও জর্জিয়া অঙ্গরাজ্য হিসেবে ইউনিয়নে অন্তর্ভুক্ত হওয়ার পর এটি নবগঠিত রাজ্যের রাজধানী হিসেবে স্বীকৃত হয়। আমেরিকান স্বাধীনতাযুদ্ধ ও গৃহযুদ্ধ - উভয় ক্ষেত্রেই বন্দরনগরী হিসেবে সাভ্যানা গুরুত্বপূর্ণ ভূমিকা পালন করে। বর্তমানে শহরটি বন্দরনগরী হিসেবে যেমন গুরুত্বপূর্ণ ভূমিকা পালন করে চলেছে, তেমনি শিল্পের প্রগতিতেও অবদান রাখছে। জনসংখ্যায় এটি জর্জিয়ার পঞ্চম বৃহত্তম শহর। ২০১৯ সালের হিসাব অনুযায়ী সাভ্যানার জনসংখ্যা ১,৪৪, ৪৬৪।

ছাদ থেকে দেখা সাভ্যানা।
সাভ্যানার খোয়াপাথর (Cobblestone)-নির্মিত ভবনগুলো প্রতিবছর লক্ষ লক্ষ পর্যটক পরিদর্শন করেন। এ ভবনগুলোর মধ্যে রয়েছে- গার্ল স্কাউটের প্রতিষ্ঠাতা  জুলিয়েট গর্ডন লোর বাসস্থান, জর্জিয়া ঐতিহাসিক সমিতির কার্যালয়, টেলিফেয়ার শিল্প ও বিজ্ঞান একাডেমি, আফ্রিকান ব্যাপটিস্ট চার্চ, মিকভে ইসরাইল সিনাগগ ও জর্জিয়া পুরাতন রেলরোড ভবন। 

সাভ্যানা শহরের প্রতিষ্ঠাতা জেমস ওগলেথোর্পের পরিকল্পনা অনুযায়ী শহরের কেন্দ্রস্থল প্রতিষ্ঠা করা হয়েছিল। তার রূপরেখা সাভ্যানার কেন্দ্রস্থলে আজও অক্ষুণ্ন রয়েছে। আটলান্টা শহরে অনুষ্ঠিত ১৯৯৬ গ্রীষ্মকালীন অলিম্পিকের নৌকাবাইচ প্রতিযোগিতা সাভ্যানায় আয়োজিত হয়।

ইতিহাস
------

১৭৩৩ সালের ১০ ফেব্রুয়ারি জেনারেল জেমস ওগলেথোর্প ও তাঁর সহযাত্রীরা অ্যান জাহাজে করে ইয়ামাক্রো খাঁড়িতে পৌঁছান। সেখানে ইয়ামাক্রো জাতির মানুষ, গোত্রপ্রধান টমোচিচি ও আদিবাসী ব্যবসায়ী জন ও মেরি মাসগ্রোভ তাদের অভ্যর্থনা জানান। মেরি মাসগ্রোভ ইয়ামাক্রো ও ইংরেজদের মধ্যে দোভাষীর কাজ করেছিলেন। ঐ দিনই সাভ্যানা শহর প্রতিষ্ঠিত হয়। ১৭৫১ সালে সাভ্যানাসহ জর্জিয়ার শহরগুলো একত্রে রাজকীয় উপনিবেশে পরিণত হয়। সাভ্যানাকে জর্জিয়া উপনিবেশের রাজধানীর মর্যাদা প্রদান করা হয়।

আমেরিকার স্বাধীনতাযুদ্ধের সময় ব্রিটিশরা সাভ্যানা দখল করে নেয়। আমেরিকান, ফ্রেঞ্চ ও হাইতিয়ান সৈন্যরা ব্রিটিশদের প্রতিহত করতে ব্যর্থ হয়। ১৭৭৮ থেকে ১৭৮২ সালের জুলাই মাস পর্যন্ত ব্রিটিশরা সাভ্যানা অবরোধ করে রাখে। ১৮০৪ সালে জর্জিয়া বিধানসভা মিলেজেভিলকে জর্জিয়ার নতুন রাজধানী ঘোষণা করে।

সাভ্যানা জনসংখ্যায় কনফেডারেট আমেরিকার ষষ্ঠ বৃহত্তম শহর। জেনারেল উইলিয়াম টি শেরম্যান সাভ্যানা শহর থেকে সামুদ্রিক অভিযান শুরু করেন। শহরটি যাতে ধ্বংস না হয়ে যায়, সেজন্য স্থানীয় কর্তৃপক্ষ ১৮৬৪ সালের ২১ ডিসেম্বর ইউনিয়ন বাহিনীর নিকট আত্মসমর্পণ করে।

সাভ্যানা নদীর নামানুসারে সাভ্যানার নামকরণ করা হয়েছিল। সাভ্যানা নদীর নাম সম্ভবত সাউনা উপজাতির নাম হতে আগত। তারা ওয়েস্টো উপজাতির মানুষদের হত্যা করে। কেউ কেউ ধারণা করেন ইংরেজি সাভ্যানা থেকেই সাভ্যানা শব্দের উৎপত্তি, যার অর্থ তৃণভূমি।

ভূগোল
-----

সাভ্যানা শহর সাভ্যানা নদীর তীরে অবস্থিত। সাভ্যানা শহরের আয়তন ১০৮.৭ বর্গমাইল, যার ১০৩.১ বর্গমাইল স্থল ও ৫.৬ বর্গমাইল জল। সাভ্যানা বন্দর জর্জিয়ার বৃহত্তম বন্দর। সাভ্যানার শহরকেন্দ্রের ১৬ মাইল দক্ষিণে ওগেচি নদী প্রবাহিত হয়।

সাভ্যানা শহরে প্রায়ই বন্যা হয়। শহরে পাঁচটি খাল রয়েছে।

### জলবায়ু

সাভ্যানার জলবায়ু আর্দ্র উপক্রান্তীয় ধরনের। এখানে গ্রীষ্মকাল অত্যন্ত দীর্ঘ হয়, কিন্তু শীতকাল সংক্ষিপ্ত।

সাভ্যানার অর্ধেক বৃষ্টিপাতই জুন থেকে সেপ্টেম্বর মাসে সংঘটিত হয়। বছরে গড়ে ২৪ দিন এখানে হিমাঙ্কের নিচে তাপমাত্রা বিরাজ করে। সাভ্যানায় কদাচিৎ তুষারপাত হয়। ১৯৮৯ সালের ডিসেম্বরে এখানে ৯.৯ সেমি তুষারপাত রেকর্ড করা হয়। 

সাভ্যানায় ১৮৯৩ সালে সি আইল্যান্ডস ঘূর্ণিঝড় ও ১৯৭৯ সালে ডেভিড ঘূর্ণিঝড় সংঘটিত হয়। প্রথমোক্ত ঘূর্ণিঝড়ে কমপক্ষে ২,০০০ মানুষ মারা যায়।

সম্প্রতি সাভ্যানায় কতগুলো প্রলয়ঙ্করী ক্রান্তীয় ঘূর্ণিঝড় সংঘটিত হয়। ২০১৬ সালের "ম্যাথিউ" ও ২০১৭ সালের "ইরমা" যাদের মধ্যে উল্লেখযোগ্য।

জনমিতি
------

২০১৯ সালের হিসাব অনুযায়ী সাভ্যানার জনসংখ্যা ১,৪৪,৪৬৪। আদমশুমারি ব্যুরোর ২০১০ সালে কৃত সমীক্ষা অনুযায়ী, সাভ্যানার জনসংখ্যা ১,৩৬,২৮৬।

২০১০ সালে সাভ্যানায় ৩১,৩৯০টি পরিবার বসবাস করছিল। শহরের জনসংখ্যার ঘনত্ব প্রতি বর্গকিলোমিটারে ৬৭৯.৪ জন। এদের মধ্যে ৫৫.০৪% কৃষ্ণাঙ্গ, ৩৮.০৩% শ্বেতাঙ্গ, ২% এশীয়, ০.০৩% আদিবাসী আমেরিকান ও ০.০১% প্রশান্ত মহাসাগরীয়। হিস্পানিক ও লাতিনোদের সংখ্যা জনসংখ্যার ৪.০৭%।

শহরের পরিবারগুলোর গড় আয় ৩৬,৪১০ ডলার। পুরুষদের গড় আয় ২৮,৫৪৫ ডলার ও নারীদের গড় আয় ২২,৩০৯ ডলার। ১৭.৭% পরিবার ও ২১.৮% বাসিন্দা দারিদ্র্যসীমার নিচে বসবাস করছিল। এদের মধ্যে ৩১.৪% এর বয়স ১৮ বছরের নিচে ও ১৫.১% এর বয়স ৬৫ এর উপরে।

প্রশাসন
-------

সাভ্যানায় ১৯৫৪ সাল থেকে কাউন্সিল-ব্যবস্থাপক শাসনব্যবস্থা প্রচলিত। সিটি কাউন্সিল মেয়র ও অল্ডারম্যান নামক সদস্যদের নিয়ে গঠিত। অল্ডারম্যানদের মধ্যে ছয়জন নির্দিষ্ট নির্বাচনী এলাকা ও দুইজন সমগ্র সাভ্যানা থেকে নির্বাচিত হন।

তথ্যসূত্র
---------

1. ↑  "Savannah"। *New Georgia Encyclopedia*। সংগ্রহের তারিখ ২৫ সেপ্টেম্বর ২০২০।
2. 1 2  Bureau, US Census। "City and Town Population Totals: 2010-2019"। *The United States Census Bureau*। সংগ্রহের তারিখ ২৫ সেপ্টেম্বর ২০২০।
3. ↑  "History of Savannah, Georgia"। *web.archive.org*। ২ জানুয়ারি ২০০৮। Archived from the original on ২ জানুয়ারি ২০০৮। সংগ্রহের তারিখ ২৫ সেপ্টেম্বর ২০২০। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
4. ↑  "সংরক্ষণাগারভুক্ত অনুলিপি"। ২৫ জুন ২০১৩ তারিখে মূল থেকে আর্কাইভ করা। সংগ্রহের তারিখ ২০ সেপ্টেম্বর ২০২০।
5. ↑  March 1997, Thomas G. Rodgers (১২ জুন ২০০৬)। "Siege of Savannah During the American Revolutionary War"। *HistoryNet*। সংগ্রহের তারিখ ২৫ সেপ্টেম্বর ২০২০।
6. ↑  "Stormwater Management - Savannah, GA - Official Website"। *web.archive.org*। ৩০ জানুয়ারি ২০১৯। Archived from the original on ৩০ জানুয়ারি ২০১৯। সংগ্রহের তারিখ ২৫ সেপ্টেম্বর ২০২০। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)
7. ↑  Team, National Weather Service Corporate Image Web। "National Weather Service Climate"। *w2.weather.gov*। সংগ্রহের তারিখ ২৫ সেপ্টেম্বর ২০২০।